‘Die kind wat lees, is bevoorreg’ | Netwerk24
Deur Willem Fransman Jr 30 September 2019 05:30
Lees is dalk vir kinders die eerste tree op ’n pad van groter verdraagsaamheid en medemenslikheid, skryf Willem Fransman jr.
Die woorde het vroeg in September behoorlik gevlieg tydens die pas afgelope eindronde van die WOW-leeskompetisie onder laerskole van Stellenbosch,
Die Woorde Open Wêrelde-kantoor van die Universiteit Stellenbosch het met hierdie skitterende idee vorendag gekom om leerlinge weer aan die lees te kry.
’n Span gewillige opvoeders, WOW-personeel, die skrywers Elias P. Nel en Willem Fransman, onder leiding van Marlene Hendrickse en Nathanael Christiaans, is nadergehark om te kom help.
Laerskole in die Stellenbosch-omgewing, te wete die Laerskool Rietenbosch, Laerskool St. Idas, Laerskool Idasvallei, asook die Laerskool Pieter Langeveldt, is genader om medespelers in hierdie loodsprojek te wees. Die sukses hiervan sou die maatstaf wees om dit ook na omliggende dorpe of woonbuurte uit te brei.
Die kompetisiereëls is vooraf aan die deelnemende skole gegee. Dit het bestaan uit ’n leesstuk, wat die leerlinge voor die tyd gekry het om tuis of in die klas hardop te lees, ’n begripstoets, asook die lees van ’n ongesiene leesstuk voor die beoordelaars.
Antjie Krog se woorde
Middel Augustus is geoormerk vir die uitdunkompetisie. Die kompetisie is in twee afdelings, naamlik vir gr. 3 en gr. 6 ingedeel. Aanvanklik het 40 leerlinge deelgeneem.
Soos die program gevorder het, kon ’n mens duidelik leerlinge met leesvaardighede uitken. Uiteindelik is tien gr. 3’s en tien gr. 6’e aangewys om aan die eindronde deel te neem.
Op 10 September is die eindronde in die Erfurthuis in Stellenbosch gehou.
Fiona van Kerwel, wat die amptelike opening en verwelkoming gedoen het, het heel gepas Antjie Krog aangehaal:
“Maak nie saak hoe arm nie. ’n Kind wat lees is ’n bevoorregte kind. Maak nie saak hoe verwaarloos of verlate nie, ’n kind wat lees, is ’n gekoesterde kind. Maak nie saak hoe onverdraagsaam ’n gemeenskap nie, ’n kind wat lees, begryp en verstaan. Maak nie saak hoe geestelik verarm ’n familie is nie, ’n kind wat lees, is ’n intelligente en ingeligte kind. Maak nie saak hoe onmenslik ’n gemeenskap nie, ’n kind wat lees, word ’n menslike kind.”
Op daardie dag was daar was ’n ander atmosfeer in die lug. Nie vyandigheid nie, maar die wete dat almal wat in die vertrek teenwoordig is, eintlik klaar wenners is. Selfs die leessessies was ook meer afgerond . . . amper professioneel!
Drie wenners is uit elke groep aangewys. Die wenner in die gr. 3-afdeling was Tisean Robyn (Laerskool Idasvallei). Achmat Moffat (Laerskool Rietenbosch) was tweede en Ashnique Maritz (ook Laerskool Rietenbosch) was derde.
In die gr. 6-afdeling het Jo-Vene Sales (Laerskool Idasvallei) vir Maxine Timmey (ook Laerskool Idasvallei) met ’n kort kop geklop. ’n Baie mededingende Allessandro Donkerman (Laerskool Rietenbosch) was derde.
Lees is dalk die eerste tree op ’n pad van groter verdraagsaamheid en medemenslikheid.
Die Vriende van Afrikaans, wat ook ’n vennoot in hierdie leeskompetisie was, het beloof om elk van die vier deelnemende skole met een van hul gesogte boektrommels te beloon.
Ouers, die organiseerders en die beoordelaars was dit eens: Hierdie WOW-leeskompetisie was net die regte motivering om laerskoolleerlinge weer aan die lees te kry . . . en aan die lees te hou. In ’n wêreld wat toenemend onverdraagsaam word, was dit dalk veral ook vir hulle die eerste tree op ’n pad van groter verdraagsaamheid en medemenslikheid.
Meer oor: Antjie Krog | Stellenbosch | Lees